ดัชนียังแกว่ง
ตลาดหุ้นไทยเมื่อวานนี้ปิดบวกได้นิดหน่อย หรือ 2.06 จุด มาที่ 1,565.94 จุด
2 ม.ค. 2562

ลูบคมตลาดทุน  : ธนะชัย ณ นคร
ตลาดหุ้นไทยเมื่อวานนี้ปิดบวกได้นิดหน่อย หรือ 2.06 จุด มาที่ 1,565.94 จุด
มูลค่าการซื้อขายยังถือว่าเบาบางครับ 31,644 ล้านบาท
จะว่าไปแล้ว การที่ดัชนีปิดบวกได้ ถือว่าค่อนข้างเซอร์ไพรส์เล็กน้อย เพราะตลาดหุ้นภูมิภาคร่วงลงกันเกือบหมด
หุ้นหลาย ๆ ตัว นักลงทุนยังเล่นแบบเก็งกำไรระยะสั้น
หรือพอราคาปรับลงมา จะเข้าซื้อ และพอมีแรงดันขึ้นไป หากได้สัก 1-2 ช่อง ก็ออกของกันแล้ว สะท้อนถึงความไม่เชื่อมั่นต่อตลาดหุ้นยังคงมีอยู่สูง
จะว่าไปแล้ว สถานการณ์แบบนี้ ถือว่าต่อเนื่องมาจากปี 2561 นั่นแหละ
ดัชนีวิ่งขึ้นในช่วงเช้า
และมาร่วงลงตอนใกล้ปิดตลาด กระทั่งบางวันลงไปปิดในแดนลบ
“แก๊งสี่โมงเย็น” ยังคงไว้ใจไม่ได้
อย่างเมื่อวานนี้ ช่วงสี่โมงเย็น ดัชนีถูกทุบเกือบลงไปในแดนลบ แต่มีการลากกระโดดขึ้นมา ก่อนจะทุบ (หรือเปล่า) แบบเบา ๆ จนดัชนีอ่อนตัวลงไปอีก
ปัจจัยหลักเกี่ยวกับตลาดหุ้นไทยที่ต้องจับตาในตอนนี้ตามมุมมองของนักวิเคราะห์
เช่น สงครามการค้าสหรัฐฯ และจีน ที่จะมีการเจรจาหารือกันอีกครั้งในสัปดาห์หน้า
เฟดจะขึ้นอัตราดอกเบี้ยอีกตอนไหน
ทิศทางราคาน้ำมันดิบในตลาดโลกที่ยังผันผวนอย่างหนัก
และที่สำคัญคือ ปัจจัยภายใน จากยังไม่มีความชัดเจนเรื่องวันเลือกตั้งที่นักลงทุนเฝ้ารอ เพราะเดิมนั้นมีข่าวว่า จะมีพระราชกฤษฎีกา กำหนดการเลือกตั้งในวันที่ 2 ม.ค. 2562 ที่จะระบุว่า เลือกตั้งแน่ ๆ ในวันที่ 24 ก.พ. 2562
แต่ปรากฏว่าไม่มี
ทำให้นักลงทุนบางส่วนเกิดความไม่มั่นใจ
ประเด็นเรื่อง January effect ก็ยังต้องลุ้นกันอยู่ว่า จะเกิดขึ้นไหม
เพราะดูทิศทางลมตอนนี้ จากปัจจัยต่าง ๆ ที่ว่ามา ล้วนยังไม่มีความชัดเจน
นี่ถ้าหากสมมุติว่า เลื่อนเลือกตั้งขึ้นมาจริง ๆ
ใครที่คาดว่า January effect จะมาแน่นอนนั้น อาจจะกลายเป็นเดือนแห่งความมืดมิด หรือ Black January ไปเลยก็ได้
นักวิเคราะห์ต่างมองว่า ดัชนีในเดือนนี้จะยังเคลื่อนไหวในกรอบแคบ 1,550-1,580 จุด (โดยประมาณ)
ส่วนใหญ่ยังแนะนำหุ้นในกลุ่มธนาคารพาณิชย์ที่จะเริ่มรายงานผลประกอบการไตรมาส 4/2561 เช่น TISCO น่าจะรายงานอย่างเร็วสุดวันที่ 11 ม.ค. และช้าสุดไม่น่าเกิน 15 ม.ค.นี้
ล่าสุด บล.เคทีบีฯ คาดการณ์งบไตรมาส 4 กลุ่มแบงก์จะมีกำไร 4.4 หมื่นล้านบาท เติบโตกว่า 23%
ส่วนโบรกฯ อื่น ๆ ต่างแนะนำให้ลงทุนหุ้นในกลุ่มธนาคารเช่นกัน
โดยเฉพาะจากปัจจัยบวกเรื่อง “ดอกเบี้ยขาขึ้น”
กลุ่มโรงไฟฟ้า ถูกยกว่าเป็น Defensive play หรือปลอดภัยในช่วงที่หุ้นผันผวน
และก็น่าจะเป็นเช่นนั้นจริง ๆ สังเกตได้จากกราฟหุ้นในกลุ่มโรงไฟฟ้าหลาย ๆ ตัว ราคาไม่ได้ดิ่งลงตามภาวะอะไรเลย
ในทางกลับกัน ราคากลับวิ่งสวนภาวะตลาดด้วย เช่น RATCH, EGCO, GULF ส่วน BGRIM ราคาค่อนข้างทรงตัว และที่ปรับลงมาบ้าง คือ EA
มีประเด็นที่น่าจับตาคือ นักลงทุนสถาบัน (กองทุน) เมื่อวานนี้ ซื้อสุทธิ 1,944 ล้านบาท
และถือเป็นการซื้อต่อเนื่องมาจากช่วงปลายเดือน ธ.ค. 2561
ขณะที่ในปี 2562 บรรดาผู้จัดการกองทุนต่างมีมุมมองเชิงบวกกับตลาดหุ้นไทยค่อนข้างมาก
ต้องมาลุ้นกันว่า จะเป็นไปตามคาดการณ์ของกองทุนหรือไม่
 